Eile Kambjas toimunud kirikukogul oli päevakorras nii sisulisi kui ka neid küsimusi, mis kandsid enam formaalset ilmet. Kuid tõsi on see, et kirikus on vajalik nii teoloogiline refleksioon kui tegelemine aruannetega ja seaduspügalate muutmisega. Kõike selleks, et kirik võiks omas ajas paremini täita talle Jumala poolt antud ülesannet. Kindlasti on see ülesanne mõistetav ka kiriku tulemisena inimestele lähemale ning oma rahva saatuse jagamise ja teenimisena. Kavandades kiriku homset on hea tagasi vaadata ka näiteks läinud sajandi teisele ja kolmandale kümnendile ning püüda tabada neid eeldusi ja võimalusi, mis olid meie kirikuelule õnnistuseks.